
1. Alegeri în Austria

  Rezultatele alegerilor parlamentare din Austria

Partidul Social Democrat (centru stânga) a obţinut locul întâi cu un procentaj de 33,4% - 65 de locuri în Parlament. Partidul a pierdut 4,7% faţă de rezultatul obţinut în 1995 (38% - 71 de locuri în Parlament).

Partidul Libertăţii din Austria (ultranaţionalist) a obţinut locul doi cu un procentaj de 27,22% - 53 de locuri în Parlament, faţă de 41 de locuri obţinute în 1995.

Partidul Popular Austriac (conservator) a obţinut 26,9% - 52 de locuri în Parlament.

Partidul Ecologist (verzii) a obţinut 7,1% din voturi – 13 locuri în Parlament, faţă de 9 locuri obţinute în 1995.

Forumul Liberal nu a trecut pragul de 4%, pierzând astfel reprezentarea în Parlamentul austriac.

  Principalele consecinţe ale rezultatelor alegerilor din Austria

· Partidul Social Democrat din Austria a pierdut hegemonia, înregistrând cel mai slab rezultat din ultimii 50 de ani, pierzând 4,7% - deşi se află tot pe primul loc în peisajul politic austriac. Această înfrângere se înscrie în ampla sancţiune dată, pe plan european, social democraţiei de tip Blair, experimentată în ultima perioadă de guvernările social-democrate din Europa.

· Marea coaliţie austriacă, formată din Partidul Social Democrat şi Partidul Popular Austriac - după 13 ani, a suferit o aspră înfrângere, în faţa dreptei populiste ce-şi propusese în mod explicit să o elimine de pe scena politică. La ieşirea de la urne, un sondaj de opinie indica însă faptul că 47% dintre alegători preferă în continuare actuala coaliţie.

· În concluzie, se profilează mari dificultăţi în formarea noului guvern, care va fi oricum extrem de fragil, ducând implicit la instabilitate politică şi poate la noi alegeri în mai puţin de un an.

Cancelarul Viktor Klima a declarat că “nu părăseşte corabia în furtună”, încercând să formeze un guvern cu toate forţele politice, menţionând însă refuzul colaborării cu ultranaţionaliştii. Există alternativele refacerii marii coaliţii, cea a formării unui guvern social-democrat minoritar sau realizarea unei coaliţii cu verzii (un experiment ratat ce ar fi puţin probabil să fie reluat)

· Ascensiunea partidului ultranaţionalist - Partidul Libertăţii al lui Jorg Haider - guvernator al provinciei sudice Carintia, precum şi a finanţistului milionar Thomas Prinzhorn. Partidul a obţinut cel mai bun scor la Viena, unde sunt mulţi străini. Aceasta se explică prin campania electorală ultranaţionalistă desfăşurată de Partidul Libertăţii având ca slogan limitarea emigraţiei” “Austria pentru austrieci”.

O altă explicaţie a acestei ascensiuni este în platforma electorală populistă, cu accente sociale stridente (unificarea impozitului pe venit, degajarea întreprinderilor de birocraţie, scăderea chiriilor şi a preţurilor la energie, ajutor de stat pentru mamele cu cetăţenie austriacă (până când copilul împlineşte 6 ani). Jorg Haider nu s-a sfiit să laude politica “ordonată” în domeniul angajărilor promovată de Hitler şi i-a descris pe foştii membri SS drept, “decenţi oameni de caracter”

1.3 Comentariile de presă şi reacţiile politice

Reacţiile politice au pus în evidenţă marea îngrijorare faţă de ascensiunea politicii de extremă dreaptă a Partidului Libertăţii devenit a doua forţă politică a ţării. 

Guvernul israelian şi-a manifestat consternarea faţă de rezultatele alegerilor din Austria. Fostul prim ministru israelian Shimon Peres, a afirmat că prin rezultatele alegerilor s-a schimbat radical panorama politică austriacă, provocându-se astfel o mare nelinişte. Ministrul israelian al Industriei şi Comertului, Ran Cohen s-a declarat consternat de pericolul – constant din Austria – provocat de ponderea partidelor neofasciste şi rasiste. Ministrul israelian de Externe a precizeazat că rezultatele scrutinului “au fost primite cu mare dezamăgire”, în condiţiile în care “elementele extremiste aduc în memorie amintiri dureroase”. Europa trebuie să înţeleagă că problema creşterii popularităţii partidelor extremiste trebuie analizată cât mai curând posibil, a afirmat şi preşedintele israelian Ezer Weizman. 

Secretarul general al Partidului Social Democrat din Germania, Franz Muentefering a afirmat că Viktor Klima, cancelarul austriac trebuie să continue politica sa, o politică “a raţiunii”, pentru a recâştiga încrederea electoratului.

Presa europeană a comentat pe larg ascensiunea extremismului austriac subliniind riscul molipsirii şi faptul că Europa trebuie să se confrunte din nou cu populisme (cotidianul italian “La Stampa”). 

Ziarul “Suddeutsche Zeitung” constata “normalitatea resemnată” a intelectualilor austrieci care au fost atacaţi dur de Haider, numiţi trădători ai ţării, instrumente ale unor forţe oculte internaţionale. Menţionăm că în ultimii ani s-au făcut auzite proteste masive ale unor intelectuali liberali şi de stânga împotriva liniei ultranaţionaliste şi antioccidentale (scriitoarea Elfriede Jelinek, pictorul Alfred Hrdlicka, cardinalul romano- catolic Franz Konig). Ziarul vienez "Neue Kronenzeitung” consideră că unul din motivele triumfului lui Haider ar fi perioada prea lungă a dominaţiei marii coaliţii, de aproape 20 de ani. Ziarul consideră că demonizarea lui Haider e o greşeală, el reuşind să facă din partidul său o formaţiune naţională. Se consideră de asemenea că democraţia austriacă a mult prea puternică pentru a fi alterată de accentele naţionalist extremiste, ale exceselor politice.

1. Vizita preşedintelui Emil Constantinescu în Franţa 

Preşedintele României, Emil Constantinescu a efectuat între 25-27 septembrie a.c., o vizită de stat de 2 zile la Paris, moment semnificativ în planul relaţiilor bilaterale, dar şi al demersurilor diplomatice în perspectiva summit-ului european de la Helsinki.

În ultimii ani, Franţa s-a impus ca avocat al eforturilor româneşti de integrare euroatlantică, dar şi ca principalul partener de afaceri al ţării noastre. 

Convorbirile de la Paris între preşedintele României şi cele mai înalte oficialităţi franceze - preşedintele Jacques Chirac, premierul Lionel Jospin au abordat o tematică largă, incluzând aspecte ale cooperării pe diverse planuri, probleme internaţionale actuale, precum şi prezentarea eforturilor statului român de integrare în Uniunea Europeană.

În domeniul economic, discuţiile s-au axat în special pe activitatea de acordare a unor avantaje fiscale şi încurajare a investitorilor francezi strategici: Renault, Lafarge, Alcatel, Banca Franco-Română. Franţa se menţine pe locul al treilea în comerţul exterior al ţării noastre. În privinţa investiţiilor străine în România, Franţa a revenit pe primul loc la sfârşitul lunii aprilie a.c., cu circa 700 milioane de dolari şi 1.942 de societăţi mixte, concurată îndeaproape de Italia şi Germania. 

Până la sfârşitul acestui an, se speră ca investiţiile franceze să atingă cifra de un miliard de dolari.

Contractul Dacia-Renault este una din marile reuşite ale privatizării din România, preconizându-se în intervalul 2001-2003 să se lanseze pe piaţă un nou model de autoturism, cu preţul de 6000 de dolari, iar exportul noii societăţi să atingă 80.000 de unităţi în 2010.

Grupul Elf Aquitaine a obţinut avantaje fiscale pentru investiţii de mai multe sute de milioane de dolari într-un proiect de prospecţiuni şi exploatare a unei zone de 10.000 de kilometri pătraţi în platoul continental al Mării Negre. 

Campenon-Bernard şi Transroute şi-au exprimat şi ele intenţia de a participa la concesionarea autostrăzii Bucureşti-Constanţa şi a liniei de centură a municipiului Bucureşti. 

În declaraţiile făcute presei, la sfârşitul întrevederilor, preşedintele ţării gazdă a subliniat importanţa vizitei, calificând relaţiile dintre cele două ţări drept "vechi, călduroase" şi "afectuoase". Cu acest prilej, preşedintele Chirac a subliniat că investitorii francezi sunt primii parteneri de afaceri ai României, din punctul de vedere al participării lor la dezvoltarea acesteia. Acest lucru, a apreciat preşedintele francez, dovedeşte foarte clar încrederea francezilor, în general, şi mai ales a investitorilor francezi în România şi în români.

Importanţa acestei vizite, evidente din punctul de vedere al României pentru care Franţa reprezintă unul din principalii parteneri de afaceri, dar şi un model tradiţional de democraţie şi cultură, a fost privită cu acelaşi interes şi de partea franceză.

Franţa este principalul susţinător al eforturilor române de integrare euroatlantică, elocventă în acest sens fiind contribuţia acesteia la includerea României în fruntea listei la reuniunile NATO de la Madrid, sau, mai recent, de la Washington. 

În declaraţii anterioare făcute presei la Paris, diplomaţia franceză anunţa că Franţa întreţine relaţii tradiţionale şi privilegiate cu România, realitate ilustrată şi de apropierea culturală şi spirituală existentă între cele două popoare.

Pe linia aceloraşi afinităţi, România este recunoscută ca principalul pilon al mişcării francofone în Europa Centrală şi de Sud-Est.

Referitor la integrarea României în structurile europene, dl. Chirac a afirmat sprijinul deplin pe care ţara sa îl acordă invitării ţării noastre la negocieri, cu prilejul reuniunii la nivel înalt din decembrie, de la Helsinki.

"Consider că ţările candidate sunt şi trebuie să rămână pe picior de egalitate în ceea ce priveşte începerea negocierilor", a subliniat şeful statului francez.

Totodată el şi-a exprimat încrederea deplină în potenţialul României de a reuşi să satisfacă condiţiile necesare aderării.

"Sunt convins că vom fi surprinşi de evoluţia economică a României şi, deci, nu va trebui să punem nici un fel de barieră artificială în drumul care trebuie să conducă România la aderare", a declarat preşedintele francez Chirac.

Franţa nu concepe o extindere a Uniunii Europene fără aderarea României, ţară latină unde un sfert din populaţie vorbeşte limba franceză. 

Viitoarea sa aderare la UE va reechilibra extinderea, percepută de Franţa drept o lărgire a sferei de influenţă a Germaniei.

La rândul său, preşedintele Constantinescu a declarat: "Într-o situaţie atât de complicată ca cea care a evoluat în contextul conflictului din Kosovo, România a acţionat ca un aliat fidel al Franţei şi al prietenilor ei". "Prin sprijinul acordat Alianţei Nord-Atlantice în conflictul din provincia sârbă Kosovo, România, a spus dl. Constantinescu- a dorit să răspundă încrederii pe care Franţa a arătat-o susţinând candidatura noastră la NATO". 

"Francezii pot înţelege mai bine ca orice naţiune cât de dificilă a fost decizia pe care am luat-o în conflictul din Iugoslavia. Prietenă de secole cu poporul sârb, România şi-a asumat responsabilitatea opţiunii sale în favoarea valorilor democratice occidentale călcate în picioare de regimul lui Slobodan Miloşevici, inclusiv cu riscul de a înregistra mari pierderi financiare din cauza embargoului şi a blocării Dunării", a mai amintit şeful statului român. 

Calificând drept "inacceptabilă şi prejudiciabilă" situaţia privind navigaţia pe Dunăre, preşedintele francez a declarat că va sesiza de urgenţă partenerii săi din cadrul G8 şi din Uniunea Europeană în vederea reglementării acestei probleme.

Adresându-se ziariştilor şi omologului său francez, preşedintele României a apreciat că sprijinul acordat de Franţa s-a tradus în primul rând prin "încredere exprimată, mai întâi, de preşedintele Chirac, de guvernul francez şi de investitorii francezi, ca şi de oamenii de cultură, de universitari, de oamenii din administraţie". 

Evocând constanţa şi bogatele relaţii bilaterale, şeful statului român a salutat "sprijinul lucid" al Franţei pentru eforturile României în drumul ei spre o "nouă modernitate".

3. Spaţiul iugoslav

3.1 Spre un Kosovo independent?

Anul trecut, SUA şi statele aliate din NATO au elaborat o listă cu ţări europene pe teritoriul cărora trăiesc diferite etnii pentru a le prezenta liderilor din Kosovo, în speranţa că vor servi drept model pentru reconcilierea dintre etnicii albanezi şi sârbii din provincie.

Spania, Italia, Rusia, Finlanda şi Belgia au găsit căi de aplanare a divergenţelor etnice de pe teritoriul lor, au afirmat SUA şi NATO într-un raport al cărui obiectiv a fost de a-i convinge pe etnicii albanezi să-şi înceteze campania în vederea separării de Serbia.

Şi totuşi, conflictul etnic din Kosovo s-a acutizat în asemenea măsură încât multe oficialităţi SUA consideră în prezent că această provincie va evolua inevitabil spre un stat cu o populaţie formată numai din etnici albanezi. Totuşi, majoritatea statelor europene împărtăşesc punctul de vedere exprimat în raport. 

Unul din motive este că se tem că provincia Kosovo ar putea deveni un model pentru mişcările separatiste din Europa. Un alt motiv este îngrijorarea că o nouă stare conflictuală în Balcani ar putea genera ulterior un dezastru economic şi social într-o serie de state din sudul Europei.

În loc ca ţările europene să servească drept model pentru Kosovo, există tot mai multe temeri că tulburările din această provincie ar putea, într-un fel, ajunge un prototip pentru viitorul Europei. Această preocupare a generat divergenţe între diplomaţi europeni şi SUA privind ceea ce ar trebui să se permită în Kosovo.

În opinia unor diplomaţi germani, nu trebuie admisă independenţa, deoarece este posibil să se declanşeze "războiul dintre slavi şi etnicii albanezi din Macedonia, instabilitate în Bosnia" şi un nou val de refugiaţi spre Europa centrală.

Unii diplomaţi italieni s-au declarat îngrijoraţi privind înfiinţarea unei Albanii Mari şi eventualitatea unui nou aflux de refugiaţi care ar putea amplifica delincvenţa şi provoca instabilitate în Europa.

Rusia este serios preocupată de faptul că separarea provinciei Kosovo ar putea avea efect asupra unei alte zone de pe continent. Potrivit unor relatări privind o recentă întrevedere între ministrul rus de externe Igor Ivanov şi înalte oficialităţi ONU, dl. Ivanov a declarat că Rusia a desfăşurat în Kosovo 3600 de militari în cadrul forţei de menţinere a păcii condusă de NATO pentru a bloca "un al doilea Daghestan" - o referire la regiunea din sudul Rusiei unde gherilele cecene intenţionează să înfiinţeze un stat islamic independent.

În general, Europa tinde să aprecieze independenţa provinciei Kosovo "drept o evoluţie cu adevărat negativă care trebuie contracarată, în timp ce SUA sunt cei mai înclinaţi să o accepte”.

Cel puţin public, administraţia Clinton a afirmat că politica sa este de a sprijini o provincie Kosovo democratică în cadrul Serbiei şi lugoslaviei, dar în opinia multor oficialiăţi din SUA independenţa provinciei este rezultatul previzibil al animozităţilor de peste un deceniu şi al celor 16 luni de ostilităţi între etnicii albanezi majoritari şi cei sârbi minoritari, soldate cu peste 12000 de victime omeneşti.

Oficialităţile SUA şi europene nu doresc să discute deschis aceste divergenţe de opinie, deoarece vor să păstreze imaginea unităţii NATO şi să menţină implicarea Rusiei în forţa de pace din Kosovo. Rusia a avertizat că îşi va retrage militarii din Kosovo dacă această provincie se îndreaptă spre independenţă.

Deşi nici SUA şi nici un alt stat european nu fac presiuni pentru a se decide rapid viitorul provinciei Kosovo, dezacordurile dintre ele domină dezbaterile privind practic fiecare politică legată de Kosovo, potrivit unei înalte oficialităţi SUA şi unor oficialităţi europene. 

Aceste divergenţe de opinie au apărut iniţial în luna iunie, după ce forţele iugoslave şi sârbeşti s-au retras din Kosovo, iar NATO şi-a încetat campania de trei luni de bombardamente împotriva lugoslaviei. 

Autorităţile SUA au fost surprinse în timpul elaborării Rezoluţiei 1244 a ONU, care asigură baza legală pentru desfăşurarea forţei de menţinere a păcii în Kosovo, când unele oficialităţi europene au încercat să elimine orice referire la un acord convenit în februarie cu liderii etnicilor albanezi. Acest acord, virulent criticat de guvemul de la Belgrad, a prevăzut să se ţină seama de “dorinţa populaţiei” atunci când se va decide viitorul provinciei Kosovo - lăsând clar deschisă o portiţă politică opţiunii independenţei. Europenii au dorit să retracteze acest pasaj. SUA au cerut şi au obţinut ca această menţiune să fie păstrată pe motiv că dacă nu se procedează aşa, se va acorda guvernului de la Belgrad satisfacţia unei victorii politice.

În opinia unor oficialităţi europene, învrăjbirile etnice din Kosovo pot dispărea, iar teritoriul ar putea fi constrâns să rămână în cadrul Serbiei, după indepărtarea de la putere a preşedintelui Slobodan Miloşevici. O înaltă oficialitate SUA expertă în problemele privind Kosovo a exclus acest punct de vedere. Chiar dacă Miloşevici va fi înlocuit cu “cineva care s-ar numi Thomas Jeffersonovici, etnicii albanezi nu vor accepta revenirea sârbilor" în Kosovo, a afirmat oficialitatea menţionată, care a mai precizat că autorităţile americane “nu sunt atât de absurde să creadă că albanezii şi sârbii vor convieţui aşa cum o fac în prezent bosniacii şi sârbii" din Bosnia.

Divergenţele americano-europene au fost evidente şi în cadrul dezbaterilor din ultimele trei luni privind viitorul Armatei de Eliberare din Kosovo (UCK). În luna iulie, administraţia Clinton a propus “să se ia în considerare” posibilitatea înfiinţării unei gărzi civile naţionale ca succesor al UCK, dar secretarul de stat Madeleine Albright a depus eforturi mari pentru a-l convinge pe cancelarul german Gerhard Schroeder să accepte aceasta. Când s-a ajuns la convenirea acordului final cu liderii UCK “unii dintre europeni au apreciat că aceasta trebuie desfiinţată”, conform declaraţilor unor diplomaţi. Chiar şi un aliat apropiat al SUA, Marea Britanie a avut reţineri în a accepta propunerea UCK - în cele din urmă acceptată - ca noua organizaţie să se numească Corpul de protecţie din Kosovo. Germania a impărtăşit convingerea Marii Britanii că această denumire aduce prea mult cu o armată naţională.

Dar administratorul ONU în Kosovo, Bernard Kouchner, a dorit un acord care să faciliteze “redirecţionarea aspiraţiilor UCK” şi abaterea acestora de la calea violenţei, aşa cum a explicat el ulterior. În acest scop a făcut lobby pe lângă preşedintele francez Jacques Chirac care, la rândul său l-a convins pe premierul britanic Tony Blair şi înalte oficialităţi germane să îi determine pe subalternii lor să accepte. 

3.2 Strategia opoziţiei sârbe

Reprezentanţi ai 19 partide ale opoziţiei sârbe încearcă să pună la punct o strategie menită să ducă la înlăturarea preşedintelui iugoslav Slobodan Miloşevici, după cum a confirmat agenţiei EFE, organizatorul Mesei rotunde a opoziţiei, deputatul Dragoliub Miciunovici. “Vom conveni un program de alegeri anticipate pentru a ieşi din acest impas, ca de exemplu o lege electorală şi condiţii corecte în cadrul unui sistem proporţional, pe care le vom supune apoi atenţiei guvernanţilor”, a explicat Miciunovici.

Toate partidele de opoziţie au convenit, astfel, la 30 septembrie, în cadrul unei mese rotunde, să acţioneze de comun acord pentru a-l determina pe preşedintele Miloşevici să accepte condiţii electorale favorabile pentru opoziţie, în baza unui sistem proporţional.

Participanţii la masa rotundă s-au limitat însă să semneze un comunicat în care se pronunţă în favoarea unor schimbări paşnice şi negociate, ţinând cont de situaţia alarmantă datorată blocadei şi izolării internaţionale în care se găseşte ţara. "Participanţii la masa rotundă sunt de acord ca schimbările obligatorii să se realizeze în mod paşnic şi democratic, prin intermediul demisiei sau al destituirii pe cale legală celor care exercită autoritar puterea", se arată în comunicat.

Analiştii sunt de părere că va fi mai greu ca opoziţia să ajungă la o platformă comună de acţiune, decât să se obţină de la preşedinte alegeri anticipte în condiţii impuse. Cei doi mari adversari din opoziţie continuă să fie Vuk Draşkovici şi Zoran Djindjici, care - nutrind ambii vise de conducător- sunt deopotrivă vinovaţi de eşuarea repetată a unui proiect privind realizarea unui larg front comun al opoziţiei.

“Se grăbesc cei care cred că noul pact va putea înlocui manifestaţiile de stradă”, a explicat Zoran Djindjici, după această reuniune. “Condiţia principală pentru organizarea de alegeri libere sunt două milioane de persoane în stradă şi nu o Lege electorală”, a subliniat Djindjici. La aceasta Miloşevici răspunde că se bucură de sprijinul celorlalţi şapte milioane de sârbi şi de aceea nu este dispus să renunţe la putere.

În prezent, Vuk Draşkovici este mai bine poziţionat, după cum arată ultimele sondaje de opinie, decât Djindjici, care încearcă să se transforme într-un “stăpân al străzii”, având în vedere că nu este, deocamdată, “stăpânul urnelor”. 

În opinia lui Miciunovici, considerat un moderat, Slobodan Miloşevici a încălcat, cu prilejul alegerilor din 1996, un pact realizat în 1992 care prevedea 9 circumscripţii electorale pentru întreaga Serbie, preşedintele impunând 29. În cadrul acestei mese rotunde sunt trecute în revistă idei deja existente cu privire la crearea unui guvern provizoriu, obiectiv greu de atins de o opoziţie extrem de divizată.

Occidentul cere îndepărtarea lui Miloşevici înainte de a acorda ajutor Serbiei pentru a reconstrui ceea ce a fost distrus în cele 78 de zile de bombardamente din primăvara aceasta. Domnul Miciunovici este de părere că fostul guvernator al Băncii Naţionale, Dragoslav Avramovici, un transfug al lui Miloşevici, ar putea fi persoana care să întrunească cel mai mare consens pentru postul de premier al unui guvern tehnic provizoriu, al cărui mandat ar fi limitat de la şase luni până la un an.

Forţele de opoziţie speră ca, odată acceptată această soluţie tranzitorie, octogenarul Avramovici, a cărui sănătate este foarte şubredă, să nu repete gestul din 1996, când s-a retras din campania electorală la rugăminţile soţiei sale. În ce-l priveşte pe Dragoliub Miciunovici, fondator al Partidului Democrat (DS), acesta a fost destituit, în 1993, din funcţia de şef al partidului, în urma unor controversate manevre ale actualului şef al DS, Zoran Djindjici.

Unii din principalii lideri ai opoziţiei, precum Vuk Draşkovici, preşedintele Mişcării pentru Reînnoirea Serbiei (SPO, populist-naţionalistă), consideră că Djindjici încearcă să-şi amplifice capitalul politic în stradă, prin organizarea de manifestaţii şi marşuri. “Marşurile de protest, pe care le organizează o parte a opoziţiei sârbe, l-ar putea întărâta pe Miloşevici şi oferi argumente... singura soluţie fiind un program acceptabil pentru mulţi dintre cei care l-au votat până acum pe Miloşevici", a declarat Draşkovici unui ziar ceh.

Deputatul Miciunovici are o îndelungată traiectorie disidentă, încă din vremea lui losip Broz Tito, când a participat la revolta studenţească din 1968, ca profesor de sociologie, printre studenţii săi numărându-se şi Miriana Markovici, actuala soţie a lui Slobodan Miloşevici.

El se oferă acum - în calitate de şef al partidului minoritar Centru Democratic (DC) - ca arbitru în cadrul opoziţiei unde se confruntă două curente principale, Alianţa pentru Schimbare (SZP), cu Djindjici ca principal exponent, şi SPO al lui Draşkovici. Dragoliub Miciunovici consideră necesar un acord cu privire la o nouă lege electorală, în concordanţă cu normele Consiliului Europei, şi crede ca opoziţia va câştiga un scrutin bazat pe o lege electorală echilibrată, ţinând cont de faptul că sondajele îl prezintă pe Miloşevici ca şi învins.

Slobodan Miloşevici desfăşoară o campanie televizată profitând de reconstrucţia rapidă a rafinăriilor, fabricilor şi podurilor distruse de aviaţia NATO în timpul celor 78 de zile de bombardamente.

În timp ce mii de manifestanţi îi huleau numele pe străzile Belgradului sub o ploaie densă, Miloşevici apărea la postul naţional de televiziune, cu prilejul repunerii în funcţiune a rafinăriei de la Pancevo, subliniind: "de şapte ori a fost bombardată de NATO, acum patru luni, dar am reuşit să o reconstruim".

Dragoliub Miciunovici susţine, totodată, că împărţirea echitabilă a spaţiilor de emisie la televiziunea de stat este o condiţie necesară pentru democratizarea alegerilor, alături de comportamentul electoral al televiziunilor private şi de finanţarea partidelor. “În Occident se manifestă multă indiferenţă faţă de necesitatea unor alegeri anticipate, deoarece se crede că prăbuşirea lui Miloşevici avea să fie automată şi rapidă”, a subliniat Miciunovici.

El este, de asemenea, de părere că manifestaţiile unei părţi a opoziţiei conduse de Djindjici şi SZP încearcă să reînvie fără succes mitingul din luna august împotriva lui Miloşevici când, cu participarea SPO, au fost mobilizate 100.000 de persoane. Manifestaţiile din ultimele zile nu au reunit mai mult de 10.000 de oameni.

Domnul Miciunovici a remarcat că situaţia din Serbia nu este atât de simplă cum se vede din Occident: un popor împotriva unui preşedinte care este Miloşevici. EI a declarat agenţiei EFE că peste 70 la sută din populaţie este împotriva lui Miloşevici, dar că peste 90 la sută dintre cetăţeni condamnă distrugerile comise de NATO timp de aproape trei luni, ca urmare a reprimărilor practicate de guvernul centralist al Serbiei în provincia Kosovo, populată în majoritate cu etnici albanezi.

4. Uniunea Europenă

4.1. Uniunea Europeană înaintea summit-ului de la Helsinki

Departamentul condus de Guenther Verheugen, comisarul european însărcinat cu extinderea Uniunii Europene, va trebui să finalizeze înainte de 13 octombrie a.c. evaluarea anuală a celor 13 ţări acceptate drept candidate la integrarea în Uniunea Europeană.

Comisia trebuie să decidă dacă are loc cu adevărat o schimbare în ritmul sau structura negocierilor cu ţările candidate la aderare, fapt ce se dovedeşte a fi dificil, deoarece evaluările ar putea să definească un lucru, iar realităţile politice cu totul altceva.

În teorie, extinderea operează strict în funcţie de criterii obiective. Fiecare candidat se străduieşte să-şi armonizeze sistemele economic, politic şi legislativ cu normele UE, iar comisia urmăreşte situaţia din fiecare ţară. 

În 1997, Uniunea a împărţit lunga lista de aşteptare într-un grup fruntaş, format din Cehia, Cipru, Estonia, Ungaria, Polonia şi Slovenia, restul ţărilor din Europa Centrală şi de Est şi, separat, Turcia. 

Primul grup de ţări este deja implicat în negocieri avansate. Ungaria se dovedeşte a fi cel mai puternic candidat din acest grup, iar Republica Cehă şi Slovenia - cele mai slabe. şările din celălalt grup se află încă într-o zonă a negocierilor preliminare, cunoscută şi sub numele de "monitorizare", menită să identifice principalele neajunsuri.

În practică, determinate de războiul din Kosovo, guvernele Uniunii Europene se pronunţă acum în favoarea unei viziuni strategice asupra extinderii. Franţa şi Germania sunt acum agenţii de influenţă cei mai puternici, iar Marea Britanie a declarat prin premierul Blair la Bucureşti, că va sprijini alăturarea României la negocierile cu UE, în decembrie, la Helsinki. Între timp, războiul din Kosovo a developat utilitatea euro-atlantică efectivă a României. Un Pact de Stabilitate, iniţiat de Germania, îşi propune să consolideze economia ţărilor din regiune, după ce le-a salutat opţiunile pro-occidentale. Marea Britanie şi Franţa doresc ca Bulgaria şi România să fie recompensate pentru atitudinea pe care au avut-o în timpul conflictului din provincia sârbă. Alte ţări vor ca Slovacia, să fie invitată să se integreze mai repede, datorită unui guvern pro-occidental, tânăr şi fragil, aflat într-o nevoie acută de sprijin. Germania, locomotiva economică şi financiară a Europei este mai reţinută datorită faptului că are de traversat o perioadă destul de grea din punct de vedere economic şi social. Ea a luptat pentru reducerea cheltuielilor Uniunii Europene. Venit şi el la Bucureşti, cancelarul Germaniei s-a ferit să facă promisiuni. 

O problemă foarte spinoasă cu care se confruntă comisarul european este dacă va recomanda fixarea unei date ferme pentru ţările aflate în primul val al integrării. Chiar candidaţii se pronunţă în favoarea acestei variante, argumentând că fixarea unei date precise le va ajuta să introducă cu forţa dacă este necesar reformele nepopulare şi adesea costisitoare, necesare pentru integrare. La începutul acestei luni, noul preşedinte al Comisiei Europene, Romano Prodi, a pledat cauza acestor ţări, insistând pentru stabilirea primelor termene de integrare cu ocazia summit-ului de la Helsinki. Însă cele mai multe dintre guvernele UE opun rezistenţă acestei idei, argumentând, la rândul lor, că fixarea unor termene clare ar încuraja orgoliul în rândul candidaţilor. Alte ţări membre ale Uniunii Europene doresc să se amâne pe cât posibil asumarea unor angajamente, de teamă ca nu cumva aceste angajamente să fie nepopulare în rândul alegătorilor lor şi gândindu-se ca noile membre ale UE să nu atenteze prea mult la bugetul comunitar.

Analiştii politici susţin că după summit-ul de la Helsinki, toate ţările blocate în faza de monitorizare vor fi invitate să înceapă negocierile extinse şi să avanseze în funcţie de meritele individuale.

Comisia va sublinia că actualele criterii prevăzute pentru integrarea în UE vor rămâne neschimbate. Nici o ţară nu se poate aştepta să adere fără o democraţie sigură, o economie de piaţă funcţională şi un sistem legal corespunzător care să protejeze drepturile omului. Mesajul potrivit căruia criteriile de aderare nu sunt negociabile va viza implicit şi Turcia, care doreşte să se integreze în Uniune, dar căreia Uniunea a refuzat să-i recunoască, deocamdată, calitatea de ţară candidată, fiind totuşi posibil să obţină acest statut la Helsinki. Mesajul se va îndrepta şi spre alte ţări balcanice, precum Albania şi Fosta Republică Iugoslava a Macedoniei, care recent au fost încurajate să se considere drept candidate, chiar dacă în viitorul îndepărtat.

Într-un interviu acordat pentru Suddeutsche Zeitung (redat integral în anexă), comisarul Verheugen a declarat că "Uniunea va trebui să ajungă la o înţelegere cu statele sud-est europene ("zona de aşteptare a UE"), asupra faptului că, într-o prima fază, vor fi necesare progrese în integrarea şi cooperarea regională. O regiune în curs de integrare se va putea apropia treptat de UE, corespunzător progreselor economice înregistrate şi apoi va putea fi integrată în UE. Un pas spre extindere poate fi făcut numai atunci când consecinţele economice şi sociale pot fi controlate. Aceasta presupune ca extinderea să nu aibe ca efect periclitarea locurilor de muncă în statele membre sau în regiuni din statele membre." Verheugen a opinat că Uniunea va fi credibilă atunci când ea poate declara că îndeplineşte, la sfârşitul anului 2002, toate condiţiile necesare pentru a putea lua primele decizii referitoare la admitere. Până la sfârşitul anului 2000, sub preşedinţia franceză, trebuie să fie luate toate deciziile reformei instituţionale, iar până în 2002, acestea vor putea fi ratificate. Până atunci este posibil ca negocierile cu unele state să se fi încheiat.

Comisarul a declarat că a început să se formeze o majoritate vizibilă în jurul ideii că, la Helsinki, să se ofere demararea negocierilor cu toate statele cu care acest proces nu a început şi a precizat, foarte strict, în calitatea sa de persoană care va trebui să conducă aceste negocieri că va trebui să existe de la bun început o diferenţiere în procesul de negociere, datorat faptului că nu se poate negocia cu 12 state, în acelaşi timp, asupra aceluiaşi subiect. 

În privinţa stabilirii unui calendar precis de integrare, analiştii politici sunt de părere că domnul Verheugen va evita, probabil, această problemă pentru moment. Şeful său, Romano Prodi, şi-a retras afirmaţiile anterioare în faţa opoziţiei manifestate de guvernele statelor membre ale Uniunii Europene, afirmând recent că, în fond, poate că nu este necesar "să se intre în detalii cu privire la termene". Însă această problemă va reveni cu siguranţă în atenţie cu ocazia întâlnirii liderilor Uniunii Europene, la Lisabona, în iunie 2000. 

În altă ordine de idei situaţia României este complicată. 

Dacă NATO practică criterii politice şi militare, Uniunea Europeană impune norme stricte de performanţă economică şi socială. Spaţiul comunitar european este calificat prin omogenitate economică şi nivel de trai, dovedite de date culese de pe teren. Aspectele tehnice ale integrării României sunt discutabile. În materia armonizării legislaţiei interne cu legislaţia şi normele Uniunii Europene am putea calcula distanţa ce desparte România de Europa. Din totalul de 899 de norme, România a îndeplinit doar 426. În domeniul legislaţiei vamale, proporţia este de 29 la 201. În materie energetică, raportul este de 9 la 15, în domeniul agriculturii, de 101 la 203, în materie fiscală de 10 la 75; meritele şi aşteptările româneşti vor fi mereu confruntate cu dosare tehnice. În materia implementării legislaţiei şi a reformelor instituţionale, România este din nou deficitară. Singurul criteriu îndeplinit, pentru care România este salutată, este cel politic. 

Analiştii politici atrag atenţia asupra semnificaţiei momentului Helsinki 1999:

· Consiliul European de la Helsinki va fi precedat de raportul anual al Comisiei Europene, care analizează progresele candidaţilor în îndeplinirea criteriilor de aderare. Acest raport va fi negativ pentru România din două motive: unul, pentru că situaţia economică a României este în continuă cădere, al doilea, pentru că trebuie să fie vizibil că la Helsinki se face o mare concesie României.

· Consiliul European de la Helsinki va lua probabil o decizie politică de începere a negocierilor de aderare cu toţi candidaţii, dar începerea negocierilor tehnice, efective, cu România reprezintă un capitol foarte delicat. Autorităţile române speră ca acest lucru să se întâmple în anul 2000.

· Atâta vreme cât regimul restrictiv de vize pentru cetăţenii români care călătoresc în ţări ale Uniunii Europene rămâne în vigoare, ceea ce diminuează considerabil o decizie politică a UE de începere a negocierilor de aderare cu România, analiştii se întreabă ce fel de ţară este aceea care începe negocieri de aderare la o organizaţie în condiţiile în care cetăţenii acelei ţări nu sunt tocmai dezirabili pe teritoriul organizaţiei respective?

Dincolo de toate aceste speculaţii sau realităţi, problema este că deciziile ce se aşteaptă a fi luate la Helsinki nu au de rezolvat nici soarta României, nici pe a celorlalţi candidaţi la aderare, aşa cum se crede, ci una cu mult mai complicată şi mai gravă: aceea a reformării Europei. De aceea, acum şi în viitorii zece ani, problema prioritară a Uniunii Europene nu va fi agenda extinderii, ci agenda reformei instituţionale, de care depinde ritmul lărgirii şi numele candidaţilor admişi. 

 

4.2 Javier Solana devine noul ministru de externe al Uniunii Europene 

Javier Solana a ocupat, timp de patru ani, postul de secretar general al NATO. În timpul celor patru ani, Javier Solana a însoţit prefacerile Alianţei care, după îndoielile inerente încheierii războiului rece s-a transformat "de facto", în perioada războiului din Kosovo, în "jandarmul Europei". El a supervizat, între anii 1995 şi 1999 prima misiune de pace îndeplinită de alianţă în Bosnia, iar în mandatul său s-a petrecut şi extinderea NATO spre Europa de Est, odată cu integrarea Poloniei, Ungariei şi Republicii Cehe. A negociat cu Rusia Actul fondator, încheiat în luna mai 1997. "Actul fondator cu Rusia şi includerea a trei noi membri au fost, din punct de vedere politic, cele două momente de referinţă ale mandatului meu", a declarat Javier Solana, în cursul unei conferinţe de presă desfăşurată miercuri, 6 octombrie a.c.

Javier Solana urmează să-şi preia noile atribuţii la 18 octombrie, pentru un mandat de cinci ani. Responsabil, pe viitor, de politica externă şi de securitate comună a Uniunii Europene, Solana este pregătit să uzeze de tot talentul său diplomatic pentru a transpune în practică o Europă a Apărării, considerată ca fiind marele demers european al deceniului viitor. În cursul unui interviu acordat unui cotidian italian, el a afirmat că "europenii trebuie să treacă de la simpla capacitate de apărare al propriului teritoriu la una de protecţie în regiuni în care au loc conflicte, pentru a putea să administreze şi să restabilească pacea". Javier Solana a declarat în septembrie că este "foarte important să existe o cooperare şi relaţii transparente între NATO şi Uniunea Europeană în privinţa problemelor de securitate", menţionând că doreşte să joace "un rol important în acest sens". 

4.3 Italia şi Germania cer o acţiune mai hotărătă din partea UE în direcţia reconstrucţiei economice a Balcanilor

Şeful guvernului italian, Massimo D’Allema şi şeful diplomaţiei germane, Joschka Fischer, s-au pronunţat pentru “un semnal mult mai viguros” din partea UE în sprijinul reconstrucţiei economice a zonei Balcanilor. Într-un comunicat comun, dat publicităţii la încheierea întrevederilor pe care cei doi oameni politici le-au avut la Roma, se afirmă că UE şi ţările semantare ale “Pactului de Stabilitate în Balcani “trebuie să stabilească obiective concrete, care să contribuie la stabilizarea cât mai grabnică a situaţiei din aceasta regiune. S-a insistat asupra faptului că discuţiile prelungite pe marginea modalităţilor de punere în aplicare a acestui pact riscă să dilueze credibilitatea UE. În cursul convorbirilor, cei doi interlocutori au evocat şi pregătirile în vederea apropiatei reuniuni extraordinare a Consiliului ministerial UE ce urmează să aibă loc între 15 şi 16 octombrie, la Tampere (Finlanda) şi care va fi consacrată în principal unor probleme specifice, cum ar fi lupta contra crimei organizate, imigraţia ilegală şi dreptul de azil în spaţiul UE.

5. Lupta pentru putere în Rusia

Mulţi analişti politici din Rusia şi din Occident consideră că decizia fostului prim ministru Evgehni Primakov de a se alătura opoziţiei de centru - blocul Patria – Toată Rusia – reprezintă cea mai mare ameninţare la adresa grupului din jurul preşedintelui Boris Elţîn de la revolta parlamentară din octombrie 1993.

Conform constituţiei ruse, Elţîn nu mai poate candida a treia oară la alegerile prezidenţiale programate în iunie 2000 şi de aceea asociaţii săi apropiaţi în frunte cu fiica lui, Tatiana Diacenko, cunoscuţi sub numele generic “Familia” caută un succesor rezonabil pentru a câştiga alegerile.

La începutul lunii august 1999 Elţîn l-a demis pe ultimul prim-ministru Serghei Stepaşin după ce în aprilie îl demisese pe însuşi Evgheni Primakov. Motivul principal pentru demiterea lui Stepaşin a fost eşecul acestuia de a împiedica sprijinul în creştere de care se bucură blocul Patria - Toată Rusia printre liderii regionali. 

Puterea acestui bloc vine tocmai de la faptul că el conţine figuri de frunte ale establishmentului politic şi financiar care erau considerate anterior ca fiind oamenii lui Elţîn. Printre aceştia se numără magnatul mass-media Vladimir Gusinski; guvernatorul Sankt Petersburgului, Vladimir Iakovlev şi cel mai important, primarul Moscovei, Iuri Lujkov. Deşi inţial Lujkov intenţiona să candideze pentru preşedinţie, el se pare că a optat deja să-l sprijine pe Primakov, care este mai bine plasat, cu intenţia de a-l seconda ca prim-ministru şi apoi a-l succeda la funcţia cea mai înaltă, după 4 ani.

În acest context, opţiunile “Familiei” sunt foarte limitate:

· Găsirea unui succesor rezonabil. Putin, actualul prim-ministru are şanse minine, deşi Elţîn a încercat să-l promoveze ca succesorul lui. Au avut loc tratative cu generalul Lebed prin intermediul magnatului Berezovski, un apropiat al “Familiei”, dar se pare că au eşuat.

· Falsificara votului. O asemenea mişcare ar fi însă prea vizibilă şi ar priva alegerile de legitimitate.

· O altă opţiune ar fi Uniunea cu Belarusia care ar crea, tehnic, un nou stat şi Elţîn ar putea deveni preşedinte fără să violeze constituţia. Ideea are şanse mici să fie aplicată în practică din mai multe motive printre care împotrivirea elitelor de la Moscova faţă de o colaborare cu Lukaşenko şi însăşi scepticismul preşedintelui belarus de a se alia cu un preşedinte a cărui autoritate este în cădere liberă;

· Varianta stării excepţionale şi amânarea alegerilor sub acest pretext este de asemenea puţin probabilă pentru ca are nevoie de acordul Consiliului Federaţiei, camera superioară a parlamentului rus, formată din liderii regionali care nu agreează o asemena variantă. Totuşi, mulţi analişti suspectează că războiul contra islamiştilor din Caucaz a fost pus la cale chiar de apropiaţii lui Elţîn pentru a apela la aceasta disperată variantă de salvare.

Probabil, nici una, dintre aceste variante nu va fi pusă în practică şi lui Elţîn şi “Familiei” li se vor garanta imunitatea după părăsirea puterii, lucru sugerat deja de Primakov, foarte probabil viitorul preşedinte al Rusiei.

În fond, diferenţa dintre Primakov şi “familia” din jurul lui Elţin nu este chiar aşa de mare cum se sugerează. Dimpotrivă, toţi provin din acelaşi grup “reformator” cu baza în fostul KGB.

6. Transnistria

6.1 Poziţii exprimate la Moscova 

Ministrul rus al afacerilor externe şi cel al apărării, Igor Ivanov şi Igor Sergheev, au fost audiaţi în Duma de Stat (Camera Inferioară a Parlamentului de la Moscova) în legătură cu situaţia din Transnistria, cu modul în care Rusia îşi duce la îndeplinire obligativităţile ce decurg din statutul său de garant, alături de Ucraina şi OSCE, al securităţii în regiune. La ce concluzie au ajuns deputaţii nu se ştie, deocamdată, discuţiile desfăşurându-se la solicitarea amiralului Sergheev, cu uşile închise.

Dezbaterile au survenit într-un context politic interesant. Este vorba, pe de o parte, de războiul din Cecenia şi de ceea ce analiştii consideră o posibilă consecinţă nefericită pentru Moscova: pierderea Caucazului. Pe de altă parte, ele s-au produs la puţin timp după ce Republica Moldova şi Ucraina au semnat un acord de delimitare a frontierei dintre cele două state suverane. Pe o anumită porţiune, linia de demarcaţie trece pe teritoriul transnistrean, fapt ce a generat reacţia negativă a separatiştilor tiraspoleni, accentuând starea de tensiune din zonă.

Intervievată de cotidianul “Nezavisimaia Gazeta”, Janna Lozinskaia (deputat în Dumă) a estimat că incertitudinea privind statutul Transnistriei nu este de natură să contribuie la stabilizarea situaţiei din regiune. 

Poziţia Tiraspolului a fost susţinută de chiar Duma de Stat, care a refuzat să voteze acordul de retragere a trupelor ruseşti dislocate ‘temporar’ în teritoriile din stânga Nistrului. Mai mult, cu prilejul vizitei întreprinse la Moscova, luna trecută, de preşedintele Republicii Moldova, Petru Lucinski, subiectul Transnistria nici măcar nu a fost abordat. 

Deputaţii ruşi, a spus Lozinskaia, intenţionează, acum, să analizeze motivele care au făcut ca Rusia să-şi piardă în ultimii ani influenţa sa în respectivul spaţiu fost sovietic. “Este un proces care se derulează cu rapiditate pe fondul intensificării presiunii ţărilor NATO, care se folosesc de neutralitatea Moldovei pentru a-şi exercita rolul de jandarm al acestei părţi din Europa, ce constituie pentru Moscova ‘cheia spre Balcani’ şi unde Rusia dispune de prezenţă militară”, a apreciat Lozinskaia.

În acest context ziarul “Nezavisimaia Gazeta” face câteva comentarii care reflectă în bună măsură starea de spirit a multor politicieni ruşi:

“Autorităţile de la Chişinău au demarat în ultimii ani un vast program de reformă armată, după standarde NATO, începând cu pregătirea cadrelor militare şi terminând cu participarea la operaţiuni de “menţinere a păcii”. Şi asta în condiţiile în care Rusia manifestă un dezinteres cel puţin suspect faţă de soarta “aliaţilor săi istorici”, iar înalţii funcţionari de stat din Ministerul de Interne sau cel al Apărării (în persoana generalului Evnevici, comandantul grupului operativ al armatei ruse din Transnistria) nu fac practic nimic pentru a apăra adevăratele interese ale Rusiei. Prin urmare, nu este exclus ca în viitorul apropiat să asistăm la o schimbare de tactică din partea Republicii Moldova”.

Adică, precizează aceeaşi sursă, conducerea de la Chişinău se va folosi în demersurile sale de mai mulţi factori, mizând atât pe cartea separatismului (de curând, “vicepreşedintele” transnistrean, Aleksandr Karaman, a calificat drept legitimă dorinţa liderilor tiraspoleni de a obţine o independenţă totală faţă de Republica Moldova), cât şi pe drepturile omului (Ilie Ilaşcu) şi retragerea trupelor ruseşti de pe teritoriul statului. “Dacă Rusia nu se va trezi din letargie, ea va pierde, pentru totdeauna, influenţa sa în regiune, care reprezintă, în opinia analiştilor moscoviţi, “cheia spre Balcani”, conchide “Nezavisimaia Gazeta”.

6.2 Tiraspolul nu se supune controlului internaţional

Şeful misiunii Iniţiativei Central-Europene (ICE), Martin Palous, care şi-a încheiat vizita de monitorizare a situaţiei din raioanele din stânga Nistrului, a declarat în cadrul unei conferinţe de presă că în soluţionarea conflictului transnistrean se impune o abordare mai puţin ortodoxă, având în vedere specificul situaţiei. Referitor la discuţiile avute cu liderii de la Tiraspol şi Tighina, el a subliniat că administraţia separatistă a refuzat cererea ICE de a permite unei misuni multinaţionale să evalueze cantitatea de armament rusesc stocat în regiunea transnistreană, în vederea repatrierii acestuia în Rusia.

6.3 Consiliul Europei intervine în favoarea grupului Ilaşcu 

Preşedintele Adunarii parlamentare a Consiliului Europei (APCE), Lord Russell-Johnston, şi secretarul general al CE, Walter Schwimmer, au lansat un apel urgent autorităţilor separatiste transnistrene cerându-le să permită Comitetului Internaţional al Crucii Roşii (CICR) să-l viziteze pe Ilie Ilaşcu, deputat în Parlamentul Republicii Moldova şi pe ceilalţi trei membri ai grupului său, aflaţi, din iunie 1992, în închisoare la Tiraspol. Totodată, cei doi responsabili ai Consiliului Europei au cerut îmbunătăţirea imediată a condiţiilor de detenţie pentru grupul Ilaşcu.

Soţia lui Ilie Ilaşcu a depus, în numele soţului ei, o plângere la Curtea Europeană a Drepturilor Omului în aprilie 1999, după ce Josette Durrieu (Franţa) l-a vizitat pe Ilie Ilaşcu în închisoare, în numele Adunării Parlamentare a Consiliului Europei.

7. Reuniunea CEFTA

Miniştrii agriculturii din cele şapte ţări membre ale Acordului Central-European de Liber Schimb (CEFTA) au convenit la Budapesta, să examineze în comun problema sprijinului acordat de fiecare stat pentru exporturile agricole, problemă care a rămas nerezolvată cu prilejul ultimei întâlniri CEFTA la nivel de experţi. Miniştrii de resort din Bugaria, Republica Cehă, Ungaria, Polonia, România, Slovacia şi Slovenia au hotărât ca noua Comisie pentru problemele agriculturii, a cărei creare a fost decisă la reuniunea experţilor CEFTA, să fie abilitată să examineze toate chestiunile legate de produsele agricole şi comerţul cu acestea, prin urmare şi sprijinul fiecărui stat acordat pentru exporturile agricole.

Ministrul polonez al agriculturii, Jerzy Plewa, a apreciat ca benefică largirea atribuţiilor Comisiei, în timp ce ministrul ungar, József Torgyan, a apreciat că stimulentele de export intră în competenţa exclusivă a fiecărui stat. Torgyan a afirmat că va fi nevoie de mai multă coordonare între ţările partenere pentru evaluarea comerţului cu produse agricole în cadrul CEFTA, iar aceasta problemă va fi discutată la o dată ulterioară, în subcomitetul de experţi pentru comerţul agricol.

Torgyan a precizat, de asemenea, că la reuniune s-a discutat şi chestiunea tarifelor vamale pentru produse agricole în relaţia Ungaria-Polonia, în special referitor la exprturile ungare de cereale către Polonia. Dacă ministrul polonez a apreciat că există oportunităţi pentru un progres în această problemă, ministrul ungar a declarat că aceasta va fi rezolvată “în virtutea prieteniei polono-ungare”. Reuniunea miniştrilor s-a încheiat cu semnarea unui acord privind recunoaşterea reciprocă a certificatelor sanitar-veterinare şi agricole ale fiecărui stat partener în CEFTA.

Acordul CEFTA a fost creat în 1993, cu scopul eliminării progresive a barierelor vamale între statele membre, până în anul 2002. Până în prezent însă, negocierile nu au avansat prea mult, în special fiindcă ţările membre sunt concurente în materie de exporturi agricole, iar unele dintre ele se confruntă cu probleme de superproducţie.

8. Studiu realizat de ONU privind investiţiile străine

În pofida unei creşteri negative a Produsului Intern Brut, în Republica Cehă şi în România a putut fi remarcată, în 1998, o creştere semnificativă a investiţiilor străine directe, în cazul României motivele care au stat la baza acestei creşteri fiind programele de privatizare care includ bănci şi giganţi industriali, se arată în raportul Organizaţiei Naţiunilor Unite, dedicat analizei investiţiilor străine directe la nivel mondial. 

De altfel, menţionează documentul, influxul investiţiilor străine directe din Europa Centrală şi de Est s-a concentrat, anul trecut, în câteva ţări: Polonia, Republica Cehă, România, Ungaria şi Federaţia Rusă, ţări care au atras 74% din investiţiile totale din regiune. 

Influxurile globale de capital în Europa Centrală şi de Est au cunoscut un trend uşor negativ, înregistrând o scădere de circa 4% în comparaţie cu 1997, până la circa 19 miliarde $. Această aparentă stabilitate ascunde două tendinţe diferite. Pe de o parte, în Federaţia Rusă investiţiile străine directe au scăzut cu aproape 60% (2 miliarde de dolari în 1998). Pe de altă parte, celelalte state din regiune au înregistrat un record, intrările de capital străin ridicându-se la 16 miliarde de dolari, cu 26% mai mult decât în 1997, subliniază raportul ONU.

Investiţiile străine directe din Europa Centrală şi de Est au atins în 1998 valoarea de 90 de miliarde de dolari şi se aşteaptă ca acestea să depăşească 100 miliarde de dolari în 1999. 

Potrivit studiului ONU, investiţiile continuă să aibă ca destinaţie patru ţări din regiune: Polonia, Ungaria, Republica Cehă şi Federaţia Rusă, care a atras trei sferturi din suma totală. După standardele internaţionale, Ungaria, cu 35% în 1997, Estonia, cu 25%, Letonia şi Republica Cehă, cu 23% au cele mai semnificative investiţii directe raportate la Produsul Intern Brut.

Polonia conduce detaşat în topul intrărilor de capital, având însă o creştere a investiţiilor străine directe relativ moderată, de 5%. Faptul că investiţiile străine directe angajate au crescut cu până la 50% denotă că trendul crescător poate fi menţinut şi în viitorul apropiat.

Ungaria a înregistrat un uşor declin al intrărilor directe de capital, această ţară trecând printr-un proces de tranziţie de la investiţiile atrase ca urmare a programului de privatizare la cele orientate către înfiinţarea de firme noi. În 1998, acestea din urmă au atins 94% din nivelul total al investiţiilor străine directe, în comparaţie cu 34%, cât s-a înregistrat în 1995. 

Europa Centrală şi de Est ţine pasul cu restul lumii, după cum evidenţiază creşterea ratelor intrărilor directe de capital în anii 1993-1997. În această perioadă, intrările de capital în regiune au crescut rapid, cu 28,5% pe an comparativ cu ţările în curs de dezvoltare (23% pe an), ţările dezvoltate (16%) şi ţările din restul lumii (19%). Este posibil ca ritmul creşterii ratelor investiţiilor străine directe în Europa Centrală şi de Est să fie mai rapid, dacă se ţine cont că datele sunt raportate cu întârziere menţionează studiul. 

Criza financiară din Federaţia Rusă a avut efecte negative asupra intrărilor directe de capital în ţările central şi est-europene. Există şi excepţii - Ungaria şi Republica Moldova - ţări în care investiţiile străine directe au continuat să crească în 1998.

Dacă investiţiile străine directe în Federaţia Rusă au scăzut cu 65%, cele de portofoliu s-au diminuat cu 75% până la 18 miliarde $. În celelalte ţări din regiune, nivelul investiţiilor străine directe a crescut cu 26%, în timp ce investiţiile de portofoliu au scăzut cu 40%.

Investiţiile străine directe au crescut, în 1998, şi Croaţia, Estonia, Lituania, Macedonia, Moldova, Slovacia şi Ucraina. În Republica Moldova şi Ucraina aceste creşteri s-au înregistrat concomitent cu o creştere negativă a Produsului Intern Brut, în timp ce, în celelalte state din regiune, nivelul investiţiilor a rămas practic neschimbat. 

În perioada 1995-1997, raportul investiţii străine directe/formarea capitalului brut fix a depăşit 40% în Letonia, 30% în Ungaria şi 15% în Estonia, Polonia şi Bulgaria. Media acestui raport pentru întreaga regiune este de 9%, uşor mai mare decât cea din ţările în dezvoltare şi substanţial mai mare decât media la nivel mondial.

În topul investitorilor străini în regiune conduc detaşat cei din Uniunea Europeană, cu aproape două treimi din valoarea totală a investiţiilor, situaţie explicată prin iminenţa integrării în Uniunea Europeană a unora dintre statele din regiune. În top urmează investitorii din SUA, cu 15% ei aflându-se însă pe primul loc în Federaţia Rusă, Croaţia şi Ucraina.

9. Raport al Organizaţiei Mondiale a Comerţului despre România

Deşi România a realizat progrese pe calea spre o economie de piaţă - se spune în raportul OMC - sunt necesare noi măsuri pentru a se putea profita din plin de beneficiile reformei. Raportul remarcă faptul că întreprinderile de stat încă stau la baza celei mai mari părţi a activitatii economice oficiale, iar privatizarea este mult mai lentă decât se anticipase. 

Principalul obstacol în calea unei acţiuni mai rapide şi mai decisive în legătură cu întreprinderile neprofitabile este îngrijorarea faţă de implicaţiile sociale ale şomajului, se spune în raport. Autorităţile sunt în mod deosebit ocupate de consecinţele închiderii întreprinderilor din zonele monoindustriale, cum ar fi regiunile miniere. 

Instabilitatea legislativă în domenii cheie, cum ar fi investiţiile sau impozitarea, sporesc pericolele activitaţii comerciale şi descurajează investiţiile, afirmă OMC. 

Raportul său subliniază că România, care este membră fondatoare a organizaţiei, trece prin al treilea an consecutiv de recesiune, producţia industrială continuându-şi declinul, ca de altfel şi exportul real net. Repercusiunile crizei financiare din Rusia şi efectele conflictului din Kosovo au exacerbat problemele României, se afirmă în raport. Cu toate acestea, ţara are un regim de investiţii transparent şi liberal şi raportul dă ca exemplu de îmbunătăţire adoptarea unui cadru cuprinzător de măsuri pentru protejarea drepturilor la proprietatea intelectuală. Acest raport, împreună cu o declaraţie a guvernului român, a fost discutat recent la Geneva de către organismul OMC de trecere în revistă a politicii comerciale. 

Acest organism evaluează la intervale regulate politicile şi practicile comerciale ale fiecărui membru al organizaţiei şi monitorizează tendinţele şi evoluţiile care ar putea avea vreun impact asupra sistemului comercial internaţional.

10. Acorduri de reducere a datoriilor ţărilor cele mai îndatorate

şările în curs de dezvoltare au salutat noile acorduri de reducere a datoriilor şi promisiunile de a-i ajuta pe săraci anunţate la 29 septembrie cu ocazia întâlnirilor de la Washington ale liderilor financiari mondiali, dar au atras atenţia asupra costurilor capitalismului şi au afirmat că bogaţii lumii trebuie să facă mai mult.

La convorbirile de la Washington s-a decis finanţarea unui program extins de reducere a datoriei, iniţiativa HIPC (ţări sărace puternic îndatorate), de care ar urma să beneficieze peste 30 de ţări.

Ministrul pakistanez de Finanţe, Ishak Dar, a subliniat în acest sens în cadrul reuniunilor anuale ale Băncii Mondiale şi Fondului Monetar Internaţional că globalizarea – deschiderea pieţelor faţă de bunuri şi capital – nu are numai efecte pozitive:

“Globalizarea şi integrarea rapide tind să adâncească prăpastia dintre ţările bogate şi cele sărace, să fragilizeze economiile şi să le facă vulnerabile faţă de şocuri externe”, a arătat oficialitate pakistaneză. “şările dezvoltate trebuie să-şi sporească ajutorul către ţările în curs de dezvoltare, să le reducă datoriile şi să le faciliteze accesul pe pieţele dezvoltate”. 

Numeroşi miniştri, nu doar din lumea în curs de dezvoltare, şi-au exprimat rezervele faţă de circulaţia nestânjenită a capitalului, apreciind că statele trebuie să se pregătească serios înainte de a lua o decizie în acest sens pe pieţele lor.

“Australia este îngrijorată de impactul potenţial al fluxurilor destabilizatoare de capital pe termen scurt şi de rolul unor instituţii creditoare, mai ales din cauza capacităţii lor de a manipula pieţele valutare externe medii şi mici”, a spus reprezentantul Australiei, Peter Costello. 

Ministrul de Finanţe al Rusiei, Viktor Hristenko, a avertizat la rândul său împotriva riscurilor pe care le presupun mişcările libere ale capitalului. “Considerăm că este necesar să se continue studierea aplicării de controale de capital”, a arătat el. În primele sale încercări de a construi o economie de piaţă, Rusia a relaxat controalele asupra capitalului, iar ratele mari ale dobânzii au acţionat ca un magnet pentru investitorii străini, în timp ce ruşii scoteau bani din ţară într-un ritm apreciat la 1 miliard de dolari pe lună. Emisiunile de titluri de stat s-au transformat într-un fel de schemă piramidală, noile certificate emise având pur şi simplu menirea de a le achita pe cele vechi. Piramida s-a prăbuşit în 1998, când guvernul a devalorizat rubla şi nu şi-a mai putut plăti datoria internă. 

şările care au instalat controale asupra fluxurilor de capital susţin că au fost protejate de efectele devastatoare ale crizei financiare din Asia.

Malayezia, care a respins reţetele FMI ce prevedeau rate înalte ale dobânzii, a iniţiat anul trecut controale de capital, provocând un val de proteste din partea investitorilor, dar liderul delegaţiei sale la Washington a notat că “măsurile neortodoxe” au dat rezultate pozitive. “S-a obţinut o revigorare a economiei cu costuri sociale minime pentru cele mai vulnerabile segmente ale societăţii”, a declarat el. “Rata şomajului s-a menţinut la un nivel redus şi sărăcia nu a crescut semnificativ. Experienţa noastră a dovedit că politica standard introdusă de FMI în prima parte a crizei nu a funcţionat în cazul Malayeziei”.

11. Conferinţa Partidului Laburist

Tony Blair a declarat război elitelor şi cinicilor care ţin pe loc Marea Britanie. EI le-a spus laburiştilor că Partidul al cărui lider este se află pe cale să devină forţa politică dominantă a secolului viitor. Premierul, care a luat cuvântul la conferinţa Partidului Laburist din Bournemouth, a promis să atace “forţele conservatoare” din stânga şi din dreapta eşichierului politic, pe măsură ce el va moderniza, de sus în jos, instituţiile, serviciile publice şi politica din Marea Britanie, "eliberând poporul".

Discursul său de o oră a fost des împănat cu invective la adresa conservatorilor, însă a dat de înţeles în mod clar că ţinta sa este mult mai extinsă - adică oricine din serviciul de asistenţă socială, educaţie, afaceri, serviciul civil sau massmedia care stă în calea schimbărilor necesare pentru a da oricui şansa de a reuşi. Unele dintre aceste forţe se află chiar în Partidul Laburist, a precizat premierul britanic.

Atacând "elitele împărţite în clase şi marcate de snobism", premierul Blair a subliniat că laburiştii au guvernat doar 22 din cei 100 de ani de existenţă ai partidului şi că nu au obţinut niciodată un al doilea mandat întreg. "Este o treabă pe care trebuie să o terminăm. Haideţi să o terminăm şi o dată cu aceasta să terminăm şi şansele conservatorilor de a provoca tot atâtea pagube în secolul următor pe cât au făcut şi în acest secol''.

Premierul Blair a prezentat o viziune a unei noi Mari Britanii în care abilităţile extraordinare ale poporului britanic să fie eliberate de forţele conservatorismului care i-au ţinut pe loc prea mult timp, pentru a crea o naţiune "bazată nu pe privilegii, clasă sau trecut, ci pe egalitate". 

"Laburiştii sunt acum noii radicali. Vechiul război al claselor s-a încheiat dar lupta pentru adevărata egalitate abia a început", a declarat Tony Blair. 

Discursul liderului britanic a avut o retorică şi o viziune mult mai importantă decât conţinutul politic.

Strategia urmărită de premier, a fost menită să vină în întâmpinarea preocupărilor formulate de activiştii şi de principala categorie de alegători ai partidului. El şi-a început discursul nu prin a înşira succesele guvernului, ci prin a sublinia eşecurile acestuia: adică peste un milion de şomeri, trei milioane de copii care trăiesc în sărăcie şi şcoli şi spitale aflate într-o situaţie dificilă, asumându-şi criticile celor care l-au acuzat că acţionează prea lent.

În lista de promisiuni, dl Blair a spus că, în secolul care va urma, doreşte ca 50 la sută dintre tineri să urmeze studiile superioare şi că 26 de milioane de lire să fie cheltuite pentru introducerea unui sistem de programări pentru bolnavii de cancer sau de cataractă. Premierul britanic a confirmat planurile referitoare la o "eradicare" a drogurilor. DI Blair a declarat că doreşte o Mare Britanie în care "uşile închise ale snobismului şi prejudecăţilor, ignoranţei şi sărăciei, fricii şi injustiţiei să nu mai blocheze drumul spre împlinire". El a cerut partidului să i se alăture în cruciada sa de distrugere a "vechilor elite care au condus prea mult timp". Premierul şi-a exprimat dorinţa de a descătuşa potenţialul oamenilor "nu prin venituri egale, nu prin stiluri de viaţă uniforme, ci prin adevărata egalitate: bunăstare egală, şanse egale la împlinire, acces egal la studii şi oportunităţi egale".

Reluându-şi apelul în favoarea unui nou scop moral naţional, dl Blair a declarat că ambiţia sa este ca potenţialul oamenilor ca cetăţeni, dar şi ca oameni ai muncii, să fie împlinit. "Nu trăim doar pentru bunurile materiale. Da, suntem de trei ori mai bogaţi decât bunicii nostri. Dar suntem de trei ori mai fericiţi? Cauza noastră este una morală. Ne aflăm în politică doar pentru a ne asigura că toţi copiii noştri vor avea cea mai bună şansă în viaţă - că fiecare copil poate creşte cu speranţa, siguranţa, dragostea, securitatea şi atenţia părinţilor săi. Familii puternice apreciate de o comunitate puternică", a cerut dl Blair.

Viziunea premierului britanic este a unei naţiuni care să semene mai degrabă cu America, decât cu Marea Britanie. Premierul vorbeşte despre meritocraţie în care succesul oamenilor depinde mai mult de ceea ce reuşesc ei să facă prin forţe proprii şi mai puţin prin intermediul meritelor părinţilor. Dar cine sunt duşmanii care se pun de-a curmezişul meritocraţiei propuse de dl Blair: forţele conservatoare, după cum ne spune însuşi premierul, care le identifică, bineînţeles, chiar în Partidul Conservator, dar şi în vechiul Partid Laburist, în Irlanda de Nord, Camera Lorzilor, ba chiar în Europa. 

Distincţia pe care o face este între cei care îmbrăţişează schimbarea şi cei care o resping. Dar nici definiţia, nici identificarea ei, nu au fost suficient de clar făcute.

 

 

 

ANEXĂ

Interviu în cotidianul “Suddeutsche Zeitung” cu comisarul european Guenter Verheugen responsabil cu extinderea UE

Întrebare: Domnule Verheugen, comisarul european pentru extindere are o altă perspectivă asupra statelor candidate, a termenelor şi criteriilor de aderare, decât adjunctul ministrului de externe din guvernul de la Berlin?

Răspuns: Sub nici o formă. În această problemă, interesele Germaniei şi cele europene sunt absolut identice.

Întrebare: Nu a existat oare impresia, la nivelul unora dintre statele membre, că procesul de extindere a UE este un proiect exclusiv german?

Răspuns: Dacă această impresie a existat, atunci ea este de mult depăşită. Extinderea UE, ca mijloc decisiv, central şi promiţător pentru instaurarea stabilităţii şi a unei păci durabile, este privită ca o consecinţă strategică a crizei din Kosovo.

Întrebare: Franţa a dorit să înceapă cu adâncirea integrării UE şi apoi cu extinderea, noi am dorit ca aceste două procese să se desfăşoare concomitent.

Răspuns: Practic, cele două procese se desfăşoară concomitent. Este clar, însă, că o parte a procesului de adâncire a integrării, respectiv reforma instituţională trebuie pusă în aplicare înaintea realizării primei runde de extindere.

Întrebare: Cuvânt: cheie: criza din Kosovo. Este necesar ca statelor din zona Balcanilor să li se acorde mai multă importanţă decât era cazul până acum?

Răspuns: În timpul crizei din Kosovo, statelor din sud-estul Eurpei li s-a oferit perspectiva admiterii, pe care, în alte condiţii, ar fi aşteptat-o mult mai mult.

Întrebare: Cazul Albaniei şi FYROM?

Răspuns: S-a prefigurat o nouă formă de asociere; Pactul de Stabilitate oferă, în esenţă, perspectiva admiterii.

Întrebare: Dar în ce priveşte România şi Bulgaria?

Răspuns: Există diferenţe în gradul de dezvoltare, comparativ cu ceilalţi candidaţi, dar, în acelaşi timp, şi şansa ca ele să înceapă, în curând, negocierile în vederea aderării. Strategia extinderii a căpătat un nou avânt, a atins un nou nivel.

Întrebare: Făcând abstracţie de strategia politică, nu cumva UE se supraapreciază? Nici candidatele din primul grup nu pot să îndeplinească criteriile de admitere?

Răspuns: Criteriile sunt de nezdruncinat: Nu pot fi făcute concesii, nici măcar din considerente politice superioare. Uniunea Europeană s-ar pune singură în pericol, iar încrederea cetăţenilor ar fi serios afectată. Din aceste motive trebuie spus clar că procesul ar putea dura relativ mult timp.

Întrebare: Care este perioada pe care o estimaţi dvs?

Răspuns: Va trebui să ajungem la o înţelegere cu statele sud-est europene, pe care le putem numi drept “zona de aşteptare a UE”, asupra faptului că, într-o primă fază, vor fi necesare progrese în integrarea şi cooperarea regională. O regiune în curs de integrare se va putea apropia treptat de UE, corespunzător progreselor economice înregistrate şi apoi va putea fi integrată în UE.

Întrebare: Va fi necesară modificarea Agendei 2000, astfel încât şi aceste state “în aşteptare” să fie mai puternic sprijinite?

Răspuns: Mijloacele financiare prevăzute se referă la statele central şi est-europene, angajate deja în procesul de extindere. Problema va fi, mai degrabă, aceea a asigurării unei utilizări efective a mijloacelor pe care le avem la dispoziţie. Există o limită a capacităţii de absorbţie a statelor respective, în care structurile administrative abia se dezvoltă.

Întrebare: Aminteaţi de acceptul cetăţenilor din UE. Un punct central îl reprezintă libera circulaţie a persoanelor. Presupune aceasta că piaţa forţei de muncă va trebui să rămână închisă pentru muncitorii polonezi?

Răspuns: Viena şi Berlinul au anunţat că pornesc de la ideea că, în această problemă, vor solicita perioade de tranziţie. Acest lucru trebuie să-l iau în consideraţie în evaluările mele.

Întrebare: Orice pas al extinderii necesită acordul parlamentelor naţionale?

Răspuns: Nu vom putea să obţinem majoritatea în parlamente, atâta vreme cât oamenii văd în extindere un pericol pentru locurile lor de muncă, pentru nivelul de viaţă şi siguranţa internă. Pentru că am reprezentat ani de zile o circumscripţie electorală din apropierea graniţei cu Cehia, cunosc faptul că oamenii de acolo nu aşteaptă cu entuziasm extinderea, ci, mai degrabă, cu îngrijorare şi scepticism.

Întrebare: Şi răpunsul dvs?

Răspuns: Poziţia mea este foarte clară. Un pas spre extindere poate fi făcut numai atunci când consecinţele economice şi sociale pot fi controlate. Aceasta presupune ca extinderea să nu aibă ca efect periclitarea locurilor de muncă în statele membre sau în regiuni din statele membre.

Întrebare: La reuniunea din decembrie, de la Helsinki, va putea fi precizat un termen pentru admiterea primelor candidate?

Răspuns: Pentru moment, opiniile la nivelul statelor membre sunt deosebit de controversate. Cele care se vor decide, în ultimă instanţă, sunt statele membre.

Întrebare: Care este opinia comisarului responsabil pentru extindere?

Răspuns: Să rămânem cu picioarele pe pămănt. Vom fi credibili atunci când vom declara că UE va îndeplini, în anul 2002, toate condiţiile necesare pentru a putea lua primele decizii referitoare la admitere. Până la sfârşitul lui 2000, sub preşedinţia franceză, trebuie să fie luate toate deciziile reforme instituţionale, iar până în 2002, acestea vor putea fi ratificate. Până atunci este posibil ca negocierile cu unele state să se fi încheiat. 

Întrebare: Va fi această perspectivă mulţumitoare pentru candidaţi, precum Polonia?

Răspuns: Această perspectivă oferă chiar mai mult decât s-a prefigurat până acum. Dacă se va cădea de acord asupra acestei linii, ar constitui un semnal deosebit de puternic. Aceasta ar putea conferi o nouă dinamică şi ar sprijini procesele de reformă din statele candidate. Oricum, procesele de reformă trebuie accelerate întrucât capitolele cu adevărat dificile se vor afla pe masa negocierilor abia de acum înainte: agricultură, mediu, etc.

Întrebare: Se prefigurează, la reuniunea de la Helsinki, ca statelor candidate – Polonia, Ungaria, Cehia, Estonia, Slovenia şi Cipru – din primul grup de aderare să li se alăture şi altele?

Răspuns: A început să se formeze o majoritate vizibilă în jurul ideii că, la Helsinki, să se ofere demararea negocierilor cu toate statele cu care acest proces nu a început. În calitatea mea de persoană care va trebui să conducă aceste negocieri, vreau să precizez următoarele: va fi necesară, de la bun început, o diferenţiere în procesul de negociere. Nu va fi posibil să negociem cu 12 state în acelaşi timp, asupra aceluiaşi capitol. 

Întrebare: Există un acord în acest sens?

Răspuns: Insist foarte mult asupra acestei idei. Pot să prevăd reacţiile politice care ar apărea dacă, în cadrul celei de-al doilea grup, adică în cazul acelor state care se află în proces, dar cu care nu s-au declanşat negocierile, se va forma din nou o grupare. Aceasta ar putea conduce la efecte periculoase în procesul de transformare.

Întrebare: Între Malta, Letonia, Lituania, Slovacia, Bulgaria şi România există diferenţe notabile?

Răspuns: Acest lucru trebuie să se reflecte şi în modul în care se derulează procesul. Altfel ne-am putea găsi în situaţia, pe care unii au dorit-o de la bun început, de a avea toţi candidaţii în plin proces, dar cu o anumită diferenţiere. Unii ar fi mai avansaţi, alţii mai puţin.

Întrebare: Cine ocupă acum prima poziţie?

Răspuns: În perioada mandatului meu nu veţi fi martorii unui clasament. Chiar dacă tot procesul are un anumit caracter concurenţial, nu consider că îl vom stimula dacă vom publica tabele. Acest lucru ar putea să fie exploatat, în anumite împrejurări, şi în plan politic intern.

Întrebare: Deci nu veţi spune că Cehia şchioapătă pe la urmă?

Răspuns: Rapoarte privind progresele înregistrate vor fi făcute publice în scurt timp. Ele constituie baza obiectivă a deciziilor politice. În aceste rapoarte nu va fi nimic manipulat. Ele vor prezenta în detaliu ce progrese s-au înregistrat în ultimul an, de exemplu în domeniul armonizării legislaţiei. Desigur că vor fi semnalate şi situaţiile în care, anumite greutăţi, care sunt cunoscute de multă vreme nu au fost depăşite. Dar acest lucru nu este valabil, sub nici o formă, numai pentru Cehia. Nu trebuie să pierdem din vedere un lucru, în Cehia avem un guvern minoritar.

Dar acesta este guvernul cel mai apropiat ideii europene, pe care l-am avut până acum în această ţară. Nu am absolut nici un interes să pun în pericol cursul european urmat de acest guvern.

